CELEX: 32020D0512(01)
Language: bg
Date: 2020-05-11 00:00:00
Title: Решение на Комисията от 11 май 2020 година за създаване на платформата „Готови за бъдещето“ 2020/C 163/03

12.5.2020   
               
               
                  BG
               
               
                  Официален вестник на Европейския съюз
               
               
                  C 163/3
               
            
         РЕШЕНИЕ НА КОМИСИЯТА
         от 11 май 2020 година
         за създаване на платформата „Готови за бъдещето“
         (2020/C 163/03)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     Политиката на Комисията за по-добро регулиране ръководи цялостите усилия за намаляване на тежестта и за опростяване по Програмата за пригодност и резултатност на регулаторната рамка (REFIT) (1).
                  
               
                     (2)
                  
                  
                     В съответствие с тази програма Комисията трябва да гарантира, че регулирането е целенасочено, лесно за спазване и не създава излишна регулаторна тежест, като същевременно постига напълно своите цели.
                  
               
                     (3)
                  
                  
                     По-конкретно, малките и средните предприятия (МСП) (2) ще извлекат полза от намаляването на бюрокрацията, улесняването на достъпа им до пазара и осигуряването на възможност за извличане на максимална полза от цифровизацията. Мрежата от представители на МСП (3) има за роля да насърчава интересите на малките и средните предприятия в този контекст.
                  
               
                     (4)
                  
                  
                     Платформата REFIT беше създадена с Решение C(2015) 3261 на Комисията от 19 май 2015 г. (4), за да подпомогне Комисията в тези усилия за подобряване на законодателството. Посоченото решение се прилагаше до 31 октомври 2019 г.
                  
               
                     (5)
                  
                  
                     В съобщението си „По-добро регулиране: преглед и запазване на ангажимента ни“ (5) Комисията направи преглед на това как политиката на по-добро регулиране функционираше през периода 2015—2018 г. Констатациите от прегледа показаха подкрепа за платформата REFIT, но също така подчертаха, че повечето заинтересовани страни искат тя да бъде по-продуктивна, да събира повече идеи за опростяване и желаят тези идеи да водят по-бързо до конкретни промени.
                  
               
                     (6)
                  
                  
                     За да се гарантира, че законодателството на Съюза предоставя максимални ползи за хората и предприятията по ефикасен начин, по-специално за малките и средните предприятия, и като се има предвид нарастващият брой нововъзникващи предизвикателства в световен мащаб, като например последиците от цифровизацията, Комисията трябва да продължи да събира експертен опит от специалисти в рамките на консултативен орган.
                  
               
                     (7)
                  
                  
                     Поради това е необходимо да се създаде експертна група и да се определят нейните задачи и структура в съответствие с Решение C(2016) 3301 на Комисията за установяване на хоризонтални правила за създаването и функционирането на експертните групи на Комисията („хоризонталните правила“) (6). Въз основа на опита на платформата REFIT следва да се създаде нова платформа, наречена „Готови за бъдещето“. Платформата следва да обединява националните, регионалните и местните органи на държавите членки, Комитета на регионите, Европейския икономически и социален комитет и заинтересованите страни. Платформата следва да работи в тясно сътрудничество с мрежата от представители на МСП, представлявана от представителя на ЕС за МСП.
                  
               
                     (8)
                  
                  
                     Платформата следва да работи за опростяване и намаляване на тежестта. Платформата би могла също така да подпомага Комисията да гарантира, че политиките на Съюза са ориентирани към бъдещето и съответстват на новите предизвикателства. Чрез нея следва също да се проучат начините, по които цифровизацията може да намали тежестта за гражданите и предприятията.
                  
               
                     (9)
                  
                  
                     Работата на платформата „Готови за бъдещето“ следва да бъде по-добре структурирана и по-целенасочена в сравнение с платформата REFIT. Ето защо платформата следва да работи въз основа на годишна работна програма, която да бъде изготвена от членовете на платформата въз основа на предложение на Комисията и в съгласие с нея, като взема предвид свързаното с проблеми законодателство, набелязано във:
                     
                                 а)
                              
                              
                                 Доклада на Работната група по въпросите на субсидиарността, пропорционалността и принципа „правим по-малко, но по-ефективно“ (7);
                              
                           
                                 б)
                              
                              
                                 основни оценки и проверки за пригодност, извършени от Комисията;
                              
                           
                                 в)
                              
                              
                                 информация от държавите членки, мрежата от представители на МСП, Комитета на регионите и Европейския икономически и социален комитет относно най-обременяващото законодателство на Съюза;
                              
                           
                                 г)
                              
                              
                                 принос от заинтересованите страни и широката общественост.
                              
                           
               
                     (10)
                  
                  
                     Тези източници следва да спомагат за определяне на областите на политиката и законодателството, включително, когато е целесъобразно, делегираните актове и актовете за изпълнение, при които са налице индикации за ненужни разходи за предприятията и за гражданите, произтичащи от законодателството на Съюза. Представителят на ЕС за МСП ще предоставя консултации и принос, по-специално във връзка с тежестите и сложността на законодателството, засягащо малките и средните предприятия.
                  
               
                     (11)
                  
                  
                     Платформата следва да разглежда ефективността на законодателството на Съюза, като също така решава проблема със законодателната наситеност. Тя следва да търси сведения относно допълнителните тежести, произтичащи от прилагането на законодателството на Съюза в държавите членки, доколкото това е възможно.
                  
               
                     (12)
                  
                  
                     Платформата следва да предоставя основани на обективни данни становища по темите, посочени в годишната работна програма, и да отговаря на всяко искане на Комисията за информация и за данни по въпроси, свързани с работата ѝ по по-доброто регулиране в рамките на програмата REFIT.
                  
               
                     (13)
                  
                  
                     Платформата има за цел да обединява експертния опит на публичните администрации, социалните партньори, малките и големите предприятия, потребителските, здравните и екологичните организации и други неправителствени организации. Платформата следва да включва правителствена група и група на заинтересованите страни. Правителствената група следва да се състои от експерти на високо равнище от национални и/или регионални и местни органи на държавите членки с експертен опит в областта на по-доброто регулиране и представители на Комитета на регионите. Присъствието на национални, местни и регионални органи следва да спомогне за набелязване на специфични проблеми при прилагането на правото на Съюза. Комитетът на регионите създаде RegHub (8) — мрежа от регионални и местни органи, целяща да се събере опит във връзка с прилагането на политиката на ЕС чрез консултации с участници на местно равнище. Поради това мрежата RegHub би могла да предостави полезна информация за работата на платформата. Групата на заинтересованите страни следва да бъде съставена от заинтересовани страни с практически опит в различни области на политиката и от представители на Европейския икономически и социален комитет. Двете групи следва да работят заедно, за да гарантират смесено и балансирано равнище на експертни познания.
                  
               
                     (14)
                  
                  
                     Платформата следва да приеме свой процедурен правилник.
                  
               
                     (15)
                  
                  
                     Следва да се определят правила относно разкриването на информация от страна на членовете на групата.
                  
               
                     (16)
                  
                  
                     Личните данни следва да се обработват в съответствие с Регламент (ЕС) № 2018/1725 на Европейския парламент и на Съвета (9).
                  
               
                     (17)
                  
                  
                     Всички съответни документи относно дейностите, извършвани от платформата „Готови за бъдещето“, следва да бъдат публично оповестени.
                  
               
                     (18)
                  
                  
                     Настоящото решение следва да се прилага за срока на мандата на Комисията,
                  
               РЕШИ:
         
            Член 1
            Предмет
            Създава се платформата „Готови за бъдещето“ („платформата“).
         
         
            Член 2
            Задачи
            
               1.   Платформата подпомага Комисията, като предоставя становища по темите, посочени в нейната годишна работна програма.
            
            
               2.   За въпросите, посочени в нейната годишна работна програма, платформата:
               
                           а)
                        
                        
                           събира данни, обективна информация и принос относно потенциала за намаляване на тежестта и за опростяване на набелязаното законодателство на Съюза, без да се засяга постигането на неговите цели, като се взема предвид и законодателната наситеност;
                        
                     
                           б)
                        
                        
                           прави оценка на това дали набелязаното законодателството на Съюза и неговите цели продължават да бъдат целесъобразни, като се има предвид необходимостта от справяне с новите предизвикателства, и проучва начините, по които цифровизацията и засиленото използване на електронни инструменти могат да подкрепят тези цели;
                        
                     
                           в)
                        
                        
                           предоставя информация при поискване от страна на Комисията.
                        
                     
         
         
            Член 3
            Консултиране
            Генералният секретариат на Комисията може да се консултира с групата по всеки въпрос, свързан с работата ѝ за по-добро регулиране в рамките на програмата REFIT.
         
         
            Член 4
            Годишна работна програма
            
               1.   Годишната работна програма се изготвя от платформата въз основа на предложение от Генералния секретариат на Комисията и съгласувано с него по набелязаните проблеми:
               
                           а)
                        
                        
                           в приложение VI към доклада на работната група по въпросите на субсидиарността, пропорционалността и принципа „Правим по-малко, но по-ефективно“ (10);
                        
                     
                           б)
                        
                        
                           в основни оценки и проверки за пригодност, извършени от Комисията;
                        
                     
                           в)
                        
                        
                           въз основа на информация относно създаващото най-много тежести законодателство на Съюза, предоставена от държавите членки, мрежата от представители на МСП, Комитета на регионите, по-специално чрез RegHub и Европейския икономически и социален комитет.
                        
                     
            
               2.   Представителят на ЕС за МСП ще предоставя принос и консултации по предложената годишна работна програма, по-специално във връзка с тежестите и сложността на законодателството, засягащо малките и средните предприятия.
            
            
               3.   В процедурния правилник на платформата се определят условията, при които приносът на заинтересованите страни и широката общественост може също да допринесе за изготвянето на списъка с потенциални проблеми за работната програма.
            
         
         
            Член 5
            Членове
            
               1.   Платформата се състои от две групи: правителствената група и групата на заинтересованите страни.
            
            
               2.   Членовете на правителствената група са националните, регионалните и местните органи на държавите членки, както и Комитета на регионите. Държавите членки определят един представител или на национално равнище, или от местните и регионалните органи. Комитетът на регионите определя трима представители. Следователно правителствената група се състои от 30 представители. Членовете са отговорни за това да гарантират, че представителите им осигуряват високо ниво на експертни познания.
            
            
               3.   Членовете на групата на заинтересованите страни са Европейският икономически и социален комитет, който определя трима представители, заедно с 19 експерти, назначени от генералния секретар на Комисията, за да представляват общ интерес на заинтересованите страни в определена област на политиката. Европейският икономически и социален комитет отговаря за това да гарантира, че представителите му осигуряват високо ниво на експертни познания. Експертите, назначени да представляват общ интерес, не представляват отделна заинтересована страна, а ориентация на политиката, обща за различните организации на заинтересованите страни. Те представляват предприятията, по-специално малките и средните предприятия, социалните партньори и организациите на гражданското общество, които имат пряк опит в прилагането на законодателството на Съюза.
            
            
               4.   Членовете на платформата, които представляват общ интерес, се назначават за срока на мандата на платформата. Те остават членове на платформата до края на мандата си или докато бъдат заместени или подадат оставка.
            
            
               5.   Членове, представляващи общ интерес, които вече не са в състояние да оказват ефективен принос за дейностите на платформата, които според Генералния секретариат на Европейската комисия не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат канени за участие в заседанията на групата и се заменят за оставащата част от мандата си с друг кандидат от списъка с резерви.
            
         
         
            Член 6
            Процес на подбор
            
               1.   Подборът на членовете на групата на заинтересованите страни, представляващи общ интерес, се извършва чрез покана за представяне на кандидатури, която се публикува в Регистъра на експертните групи към Комисията и други подобни органи (11) („Регистъра на експертните групи“). Поканата за представяне на кандидатури може да бъде публикувана и чрез други средства, включително на специален уебсайт. В поканата за представяне на кандидатури се посочват ясно критериите за подбор, включително изискваните експертни знания и интересите, които да бъдат изразени по отношение на работата, която ще се изпълнява. Минималният краен срок за представяне на кандидатури е четири седмици.
            
            
               2.   Изисква се регистрация в Регистъра за прозрачност, за да могат лицата, представляващи общ интерес, да бъдат назначени.
            
            
               3.   Лица, представляващи общ интерес, се назначават от генералния секретар на Комисията измежду специалисти, компетентни в посочените в член 2 области, които са отговорили на поканата за представяне на кандидатури.
            
            
               4.   Генералният секретариат на Комисията съставя списък с резерви с подходящи кандидати, който може да се използва за всяко необходимо заменяне на членовете на групата на заинтересованите страни, представляващи общ интерес. Преди да включи имената на кандидатите в списъка с резерви, Генералният секретариат на Комисията иска тяхното съгласие.
            
         
         
            Член 7
            Дейност
            
               1.   Платформата действа по искане на своя председател със съгласието на Генералния секретариат на Комисията в съответствие с хоризонталните правила.
            
            
               2.   Членовете на платформата и техните представители присъстват на заседанията на платформата. Пленарните заседания ще се провеждат с цел приемане на становищата на платформата, подготвителните заседания ще спомогнат за финализиране на становищата на платформата и на тях ще се разглеждат организационни аспекти, а заседанията на подгрупите ще се съсредоточат върху конкретни теми в годишната работна програма. Заседанията на платформата обикновено се провеждат в помещения на Комисията или ако е възможно, чрез видеоконферентна връзка.
            
            
               3.   Със съгласието на Генералния секретариат на Комисията платформата може, с обикновено мнозинство на своите членове, да реши обсъжданията ѝ да бъдат открити.
            
            
               4.   Генералният секретариат на Комисията изпълнява функциите на секретариат на платформата, осигурява секретарски услуги и подготвя проекта за годишна работна програма. Длъжностни лица от други служби на Комисията, които проявяват интерес към работата на платформата, могат да участват в нейните заседания.
            
            
               5.   Протоколът от обсъжданията по всяка точка от дневния ред и по изразените от платформата становища е съдържателен и пълен. Протоколът се изготвя от секретариата под ръководството на председателя.
            
            
               6.   Платформата приема своите становища с консенсус. Ако е необходимо гласуване, резултатът се определя с обикновено мнозинство на членовете. Членовете, които са гласували против приетото с мнозинство становище, имат право към становището да бъде приложен документ, в който са обобщени мотивите за позицията им.
            
         
         
            Член 8
            Председател
            Заместник-председателят на Комисията, отговарящ за по-доброто законотворчество, председателства пленарните заседания на платформата. Длъжностното лице на Комисията на високо равнище председателства подготвителните заседания на платформата. Другите заседания се председателстват от секретариата на платформата.
         
         
            Член 9
            Подгрупи
            Генералният секретариат на Комисията може да създаде най-много четири подгрупи за проучване на конкретни теми в годишната работна програма на платформата. Подгрупите функционират в съответствие с хоризонталните правила и се отчитат пред групата. Те се разпускат веднага след изпълнение на възложения им мандат. Във всяка подгрупа се включват най-малко един представител на Комитета на регионите и на Европейския икономически и социален комитет.
         
         
            Член 10
            Поканени експерти
            
               1.   Председателят може да покани ad hoc външни експерти със специфичен опит по тема от дневния ред, включително експерти от местните и регионалните органи и техните сдружения, да участват в заседанията на платформата или нейните подгрупи. Председателят кани представителя на ЕС за МСП да участва в пленарните заседания.
            
            
               2.   В съгласие с Генералния секретариат на Комисията Комитетът на регионите може да покани ad hoc представители на мрежата RegHub на заседанията на платформата или на нейните подгрупи.
            
         
         
            Член 11
            Процедурен правилник
            По предложение на председателя и със съгласието на Генералния секретариат на Комисията и в съответствие с хоризонталните правила членовете на платформата приемат с обикновено мнозинство свой процедурен правилник въз основа на стандартния процедурен правилник за експертните групи.
         
         
            Член 12
            Професионална тайна и работа с класифицирана информация
            Членовете на платформата и техните представители и поканените експерти са обвързани със задължение за опазване на професионална тайна, което по силата на Договорите и правилата за тяхното прилагане важи за всички членове на институциите и техния персонал. Те подлежат и на правилата на Комисията относно сигурността по отношение на защитата на класифицираната информация на Съюза, определени в решения (ЕС, Евратом) 2015/443 (12) и (ЕС, Евратом) 2015/444 (13) на Комисията. При неспазване на тези задължения Комисията може да предприеме съответни мерки.
         
         
            Член 13
            Прозрачност
            
               1.   Платформата и нейните подгрупи се регистрират в Регистъра на експертните групи.
            
            
               2.   Що се отнася до състава на платформата и нейните подгрупи, в Регистъра на експертните групи се публикуват следните данни:
               
                           а)
                        
                        
                           наименованията на органите на държавите членки;
                        
                     
                           б)
                        
                        
                           наименованията на органите на ЕС, които са членове на платформата (Комитета на регионите и Европейския икономически и социален комитет);
                        
                     
                           в)
                        
                        
                           имената на лицата, назначени да представляват общ интерес; този интерес се оповестява.
                        
                     
            
               3.   До всички съответни документи, включително дневния ред, протоколите и представените от участниците материали се предоставя достъп чрез публикуването им в Регистъра на експертните групи или чрез връзка от Регистъра към специален уебсайт, на който тази информация може да бъде намерена. Достъпът до този специален уебсайт не трябва да е обвързан с изискване за регистриране на ползвателите или с друг вид ограничение. По-специално, дневният ред и други свързани с работата документи се публикуват своевременно преди заседанието, а протоколите се публикуват своевременно след заседанието. Изключения от изискването за публикуване се позволяват само в случаите, в които с оповестяването на даден документ се накърнява защитата на обществен или частен интерес в съответствие с посоченото в член 4 от Регламент (ЕО) № 1049/2001 (14) (15).
            
            
               4.   Платформата разполага със специален уебсайт. Този уебсайт се използва също така от платформата, за да се получават мнения от гражданите и заинтересованите страни по въпроси, очертани в годишната работна програма, и за осъществяване на комуникационните ѝ дейности, в съгласие с Генералния секретариат на Комисията.
            
         
         
            Член 14
            Разходи във връзка със заседанията
            
               1.   Участниците в дейностите на платформата и на нейните подгрупи не получават възнаграждение за експертния опит, които предоставят.
            
            
               2.   Пътните и дневните разходи на участниците в дейностите на платформата и подгрупите ѝ се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията в рамките на годишната процедура за разпределение на ресурсите.
            
         
         
            Член 15
            Прилагане
            Настоящото решение се прилага до 31 октомври 2025 г.
         
         
            Съставено в Брюксел на 11 май 2020 година.
            
               
                  За Комисията
               
               Maroš ŠEFČOVIČ
               
                  Заместник-председател
               
            
         
         
            (1)  Съобщение на Комисията до Европейския парламент, Съвета, Европейския икономически и социален комитет и Комитета на регионите, https://eur-lex.europa.eu/legal-content/BG/TXT/?uri=CELEX:52012DC0746.
         
            (2)  Съобщение на Комисията до Европейския парламент, Съвета, Европейския икономически и социален комитет и Комитета на регионите - Стратегия за мястото на МСП в устойчива и цифрова Европа, COM(2020)103, https://ec.europa.eu/info/sites/info/files/communication-sme-strategy-march-2020_en.pdf
         
            (3)  https://ec.europa.eu/growth/smes/business-friendly-environment/small-business-act/sme-envoys_en
         
            (4)  Решение на Комисията от 19 май 2015 г. за създаване на платформата REFIT, C(2015) 3261 final,
         https://ec.europa.eu/info/files/commission-decision-establishing-refit-platform_en
         
            (5)  Съобщение на Комисията до Европейския парламент, Съвета, Европейския икономически и социален комитет и Комитета на регионите, „По-добро регулиране: преглед и запазване на ангажимента ни“,
         COM/2019/178 окончателен, https://eur-lex.europa.eu/legal-content/BG/ALL/?uri=COM%3A2019%3A178%3AFIN
         
            (6)  Решение на Комисията от 30 май 2016 г. за установяване на хоризонтални правила относно създаването и функционирането на експертни групи на Комисията. C(2016) 3301,
         https://ec.europa.eu/transparency/regexpert/PDF/C_2016_3301_F1_COMMISSION_DECISION_EN.pdf
         
            (7)  Доклад на Работната група по въпросите на субсидиарността, пропорционалността и принципа „правим по-малко, но по-ефективно“, https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_en.pdf
         
            (8)  Група от региони, допринасяща за анализа на изпълнението на законодателството. https://cor.europa.eu/en/our-work/Pages/network-of-regional-hubs.aspx
         
            (9)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 22.11.2018 г., стр. 39.).
         
            (10)  Доклад на Работната група по въпросите на субсидиарността, пропорционалността и принципа „правим по-малко, но по-ефективно“ https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_en.pdf
         
            (11)  https://ec.europa.eu/transparency/regexpert/
         
            (12)  https://eur-lex.europa.eu/legal-content/BG/TXT/?uri=CELEX:32015D0443
         
            (13)  https://op.europa.eu/bg/publication-detail/-/publication/41a6eeeb-cc70-11e4-ab4d-01aa75ed71a1
         
            (14)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43.).
         
            (15)  Тези изключения са предназначени да защитят обществената сигурност, военните дела, международните отношения, финансовата, паричната или икономическата политика, правото на личен живот и неприкосновеността на индивида, търговските интереси, съдебното производство и правната помощ, инспекциите/разследванията/одитите и процеса на вземане на решения на институцията.